anatoliske språk
Store norske leksikon,Språk og litteratur,Språkfamilier,Indoeuropeiske språk,Øvrige indo-europeiske språk
Anatoliske språk er en utdødd språkgruppe i Lilleasia (Anatolia) som tilhørte den indoeuropeiske språkfamilien. Det mest kjente av disse språkene er hettittisk med en omfattende litteratur fra andre årtusen før vår tidsregning, overlevert i kileskrift på leirtavler.
De andre anatoliske språkene kjenner vi mindre til: Palaisk og luvisk er begge overlevert kun i form av korte innslag i hettittiske ritualtekster. Hieroglyf-luvisk (også kalt hieroglyf-hettittisk) finnes på innskrifter fra tidsrommet rundt 1500–700 fvt. Lykisk og lydisk er begge ganske sparsomt belagt gjennom innskrifter som bare delvis er tydet, fra 400–300-tallet fvt. på monumenter og mynter. Disse språkene er viktige for sammenlignende indoeuropeisk språkforskning fordi de har bevart mange alderdommelige trekk. Les mer i Store norske leksikon indoeuropeiske språk sammenlignende språkvitenskap